Nuuskommentaar: Afrikane se grootste uitdaging hulselfFoto: www.sourcingjournalonline.com Die VN se jongste vooruitskatting vir die wêreldbevolking tot die einde van die eeu dui egter daarop dat daar in Afrika steeds min begrip is vir verantwoordelike aanwas. Hoewel Suid-Afrika nie onder die lande tel wat weens natuurlike aanwas die vinnigste in Afrika groei nie, waarsku die VN tog dat die vinnige toename in bevolking in die armste lande daartoe sal lei dat dit vir daardie lande moeiliker sal raak om armoede uit te skakel. Baie burgers van die lande wat wel gelys word, soos Angola, Malawi, Zambië, Tanzanië, DRK, Somalië en Niger, bevind hulle nou wettig en onwettig binne Suid-Afrika se landsgrense. Die VN voorspel dat ekonomiese migrasie in die toekoms ’n nog groter rol in die tempo van bevolkingsaanwas in streke sal speel. Veral welvarender lande en streke sal die beplande bestemmings van hierdie migrante wees. Tog sal die fertiliteit van bevolkings die grootste impak hê op waar bevolkings vinnig toeneem, of andersins selfs afneem. Bevolkingsgroei kan nie in isolasie gesien word nie. In Mei vanjaar het die VN in ’n verslag bevind dat 795 miljoen mense honger ly, baie hiervan in Afrika suid van die Sahara. In Afrika word in 24 lande voedselkrisisse beleef weens natuurrampe, burgeroorlog en politieke onstabiliteit. Afrika, en ook Suid-Afrika, sal moet leer by die welvarender lande, al is dit “Westerse konsepte” dat geen land kan bekostig om bo sy vermoë te leef nie. Verantwoordelikheid maak van die beste medisyne uit.